b'\n_START_ARTICLE_\nCharles Christensen\n_START_SECTION_\nVirke\n_START_PARAGRAPH_\nHans for\xc3\xa6ldre var snedkermester Mads Grandsgaard Christensen og Charlotte Marie Madsen. Han gik p\xc3\xa5 Teknisk Skole 1900-06, blev snedkersvend 1905, og gik p\xc3\xa5 Kunstakademiets Arkitektskole (under Martin Nyrop og Hack Kampmann) 1907-15 og tog afgang 1916. Han var ansat som tegner og kondukt\xc3\xb8r, bl.a. hos Carl Brummer, Johannes Magdahl Nielsen og Poul Hols\xc3\xb8e 1906-25._NEWLINE_Han arbejdede lejlighedsvis for Nationalmuseet fra 1919 og for Indenrigsministeriet fra 1934 med synsprotokoller for de gamle bygninger og slotte under ministeriet samt for K\xc3\xb8benhavns Bymuseum og Frederiksborgmuseet._NEWLINE_Han tog s\xc3\xb8lvmedalje som snedkersvend 1905, fik K.A. Larssens og Hustru L.M. Larssens f\xc3\xb8dt Thodbergs Legat 1915, 1916, 1917 og 1918 og vandt C.F. Hansen Medaillen for rekonstruktion af Uranienborg (udstillet p\xc3\xa5 Charlottenborg 1919) og fik underst\xc3\xb8ttelse fra Carlsbergfondet. Han foretog adskillige rejser i Europa, Nordafrika og Mellem\xc3\xb8sten fra 1912. Han udstillede p\xc3\xa5 Charlottenborg For\xc3\xa5rsudstilling 1912-13, 1918-19, 1921-22, 1932._NEWLINE_Charles Christensen blev gift 3. februar 1929 i K\xc3\xb8benhavn med Jacobine Elise (Lise) Peyrath, (4. september 1896 i Hj\xc3\xb8rring \xe2\x80\x93 11. november 1975 p\xc3\xa5 Frederiksberg), datter af fabrikant Johan Peter Frederik P. og Martine Rasmussen. Han er begravet p\xc3\xa5 S\xc3\xb8ndermark Kirkeg\xc3\xa5rd.'